**Ардагер ұстаз, ақын, жұбантанушы, «Ерен еңбегі үшін» медалінің иегері Үзілдік Елеубайқызымен кездесу кешінің сценарийі**

**Өтетін уақыты:** 20.04.2025 ж. сағат:11.00

**Өтетін орны:** Ақпарат орталығы

Жүргізушілер: Б. Султангалиева, Сағадат Ғ.

**Қонақты қарсы алу:**

*/Әуенмен оқушылар екі жақта тұрып* қошеметпен қарсы алады/

**Жүргізуші-1:** Қайырлы күн, құрметті қонақтар, оқушылар!

Бүгін жатақхана оқушылары үшін ерекше көптен күткен кездесу. Кеш қонағы: Ардагер ұстаз, ақын, жұбантанушы, «Ерен еңбегі үшін» және «Халық құрметі» медалінің иегері, Қазақстан Республикасының Білім беру ісінің үздігі, ардақты ана Ақжайық ауданының Құрметті азаматы Үзілдік Елеубайқызы.

**Қошеметтеріңіз!**

**Жүргізуші-2:** Кездесуді мен Сағадат Ғибрат тәрбиеші Ботакөз Нұрболатқызымен жүргізетін боламын.

Ақын апамызбен сұқбатымызды бастамастан бұрын, сіздерді қонағымыз Үзілдік Елеубайқызының қысқаша өмірбаянымен таныстырсақ.

*/Презентацияда суреттер көрсетіліп жатады/*

«Поэзия – әйелдей жұмбақ әлем,

Сиқыр сырын түсінер тұлға да кем:

Жаны – тұнған тұңғиық тереңдік те,

Қимылы, ырғақ әуен.

Поэзия арудай құпиясын

Ұқтырар жылдап  әрең...» деп Фариза апамыз жырлағандай, өлкеміздің мақтанышы, облыстық, республикалық ақындар айтысына қатысып, айтыс өнерін кейінгі ұрпаққа жеткізуде толағай еңбек сіңірген апамыз 1954 жылы Сайқұдық ауылында дүниеге келген. Сол ауылында талай шәкірт тәрбиелеп, үлкен өмірге қанат қақтырған Үзілдік Елеубайқызын ұстаз ретінде танимыз. Оның талай таланттың томағасын сыпырып, әдебиетке сүйіспеншілігін оятқан еңбегін, шәкірттері әлі күнге зор ілтипатпен айтады. Бүгінде Үзілдік апайдын шәкірттері облыста, Астана, Алматы, Атырау, Таразда да республиканың түкпір-түкпірінде еңбек етіп, қоғамға адал қызмет етіп жүр. Үзілдік апамыз өзі мұғалім бола жүріп, өлең жазды, айтысқа қатысты, қаншама мақалалары да баспасөз беттеріне шықты.

**Жүргізуші-1:** Жұбантанушы ретінде де әдебиетке қарымды олжа салғаны, сол арқылы даңқты жерлесімізден қалған рухани мұраны көздің қарашығындай сақтап, ұрпақ жадында жаңғыруына бірден-бір бастамашы болғаны үшін ардақты жанға туған жері өлшеусіз қарыздар.

Үзілдік Елеубайқызы ауыл-елдің аманатын арқалап, сонау жылдары аудандық мәслихаттың депутаты ретінде ауданның дамуына қарымды үлес қосты. Сол жылдары Есенсай мен менің туған жерім Қурайлысай ауылдық округтерінде халықтың әлеуметтік мәселелер түйінінің тарқауына адал қызмет етті.

**Жүргізуші-2:**  Ендеше Үзілдік апаны жақын танып білу үшін сұқбатымызды бастайық. Оқушылар, сіздер де өз сұрақтарыңызды дайындап отырыңыздар.

- Өзіңіз туралы айтып кетсеңіз, қай елдің тумасы боласыз, қандай қызмет атқардыңыз?

**-** Балалық арманыңыз қандай болды және сіз қандай бала болдыңыз?

- Жалпы өнер қанмен берілетін қасиет қой, сізге осы қасиет кімнен дарыған? Ата аналарыңыз жайлы айтып өтсеңіз

/*Оқушылар сұрақтары/*

- Өлең жазуды қай жастан бастадыңыз?

- Сізді жұбантанушы ретінде де білеміз, Жұбан Молдағалиевпен кездестіңіз бе?

- Бос уақытыңызда немен айналысасыз? Хоббиіңіз не?  
- Өмірдегі ең қуанышты сәтіңізді айтып беріңізші.

- Адам бойындағы қандай қасиетті жоғары бағалайсыз?

- Сіз көп адамдармен кездестіңіз, сонын ішінде атақты ақын-жазушылардың қандай ерекше қасиеттері есіңізде қалды?

**Жүргізуші-1:** Үзілдік Елеубайқызының өлеңдері « Ақжайығым», «Сайқұдық – жыр-әнім», «Төрт қазынам», «Тұра бер, Ақжайық төрінде!», «Ағаны аңсау», «Қайрат беріп тұра бер!», « Бүгінгі ауыл», «Құрдасқа жауап», «Уа, жылдар», « Армысың», «Ол, рас», «Ұлым менің», «Кектенбе», «Өмір» т.б. Сонымен қатар, «Дарабоз бір бәйтерек», «Саз сырнай үн», «Ардагерлер күніне» әндері бар.

Және «Халық батыры Жұбан», «Бозторғаймын даламның» «Ауылым менің ғұмырым» кітаптарының авторы.

Бізде жатақханада өлеңдерді нақышына келтіріп оқитын оқушыларымыз бар. Сол оқушыларымызды ортаға шақырайық. Үзілдік апаның өлеңдерңмен таныс болыңыздар.

*/Оқушылар ортаға шығып, өздерін таныстырып, кезекпен өлеңдер оқиды/*

**Жүргізуші-2:** «Мен қазақпын!»-деп жырлап өткен жерлес ақын Жұбан Молдағалиевтің өлеңі елін сүйетін әр адамға әсер етері анық. Неге Жұбанның өлеңі оқылды деп таңданып отырған шығарсыздар. Үзілдік Елеубайқызымен таныстыққа да осы ақынның шығармасы арқау болған. Апамен таныстық туралы бізге Ботакөз Нұрболатқызы өзіңіз баяндап берсеңіз

**Жүргізуші-1:** Иә, Ғибрат. Мен Үзілдік апа туралы бала кезімнен көп естіп өстім. Бірақ өмірде кездесемін деп ойламадым. Оқушым Тілекқабыл Балнұр екеуміз жатақханада жүргізілп келе жатырған «Ауылдан базарлық» жобасы аясында «Жұбан Молдағалиев поэзиясындағы ана бейнесі» тақырыбында жоба жұмысын бастаған болатынбыз. Деректермен таныса отырып, жұбантанушы, әрі ақынның жерлесі Үзілдік апамен кездесу қажет екенін ұқтым. Хабарласқанымда менің өтінішімді қабыл алып, мені әкемнің атымен атама, «Апа» деп атасаң болады, себебі бұл сөз адамды жақындастырады деген болатын. Осы сөзінен бізге қанат бітіп, апамен кездесуге асықтық. Кездесуде Жұбан туралы айта бастағанда, біз ақын туралы аз білетінімізді мойындадық. Көптеген тың деректермен таныстық. Бүгін сол жоба жұмысымен Балнұр өзі таныстырып өтсін.

9 сынып оқушысы, жобалар байқауының жеңімпазы Тілекқабыл Балнұрға сөз берейін.

*/Жоба жұмысымен таныстырады/*

**Жүргізуші-2:** Рахмет, Балнұр. Бұл үлкен еңбек екен. Бізде тың деректермен танысып, Жұбан ақынды басқа қырынан таныдық. Үзілдік апаның бастамасымен Ақжайық телеарнасы түсірген «Жұбан жолы» деректі фильмін назарларыңызға ұсынамыз.

*/«Жұбан жолы» деректі фильмінен үзінді көрсетіледі/*

Сілтеме: <https://www.youtube.com/watch?v=IGl8jAhvC7U>

**Жүргізуші-1:** Үзілдік апа, осы деректі фильмнің жарыққа шығуына өзіңіз арқау болыпсыз. Жалпы деректі фильм түсіру идеясы қалай пайда болды сол туралы бізге баяндап берсеңіз.

**Жүргізуші-2:** Керемет сұхбатыңыз үшін көп рахмет! Сізден қонақ қаде сұрап, жаныңызға жақын бір өлеңді оқуыңызды сұраймыз.

**Жүргізуші-1:** Керемет! Рахмет! Үзілдік апа, алтын уақытыңды бөліп, біздің оқушыларға білгеніңізбен бөліскеніңізге алғыс білдіремін. Жатақхана оқушылар сізге тосынсый дайындады, соны сізге ұсынуға рұқсат етіңіз. Сізден жаныңызға ең жақын 10 өлең сұраған болатынмын. Сол өлеңдерді біздің оқушылар дыбыстаған аудионұсқасын (аудиокітап) тарту етеміз!

Деніңізге саулық, шығармашылығыңыз болашақ ұрпақты сіз сияқты туған жерін сүюге жетелей берсін!

**Жүргізуші-2:** Бәріміз білетін Шәкен Аймановтың «Тақиялы періште» фильмінде әнші Бибігүл Төлегенова «Абзал ана» әнін орындаған болатын. Бұл әннің сөзін жазған Жұбан ақын екенін де осы Үзілдік ападан алғаш естігенмін. Осы әнді барлығымыз бірге аналарымыздың құрметіне шырқайық.

*/экранда караоке қосылады, барлығы бірге әнді орындайды/*

-Құрметті оқушылар! Бүгінгі кездесуіміз өз мәресіне жетті, осындай рухани бай шараларымыз, кездесу кештеріміз көп болсын!